નવી દિલ્હી- સંસદના ચોમાસુ સત્રના પ્રથમ દિવસે જ નરેન્દ્ર મોદી સરકાર સામે ટીડીપી દ્વારા લાવવામાં આવેલી અવિશ્વાસની દરખાસ્તને ચર્ચા અને મતદાન માટે લોકસભા સ્પીકર સુમિત્રા મહાજને સ્વીકારી લીધી છે. ટીડીપી દ્વારા રજૂ કરાયેલી અવિશ્વાસની દરખાસ્તને કોંગ્રેસ સહિતના મોટા ભાગના વિરોધ પક્ષોએ ટેકો જાહેર કર્યો છે. જોકે તેમ છતાં કેન્દ્ર સરકાર અવિશ્વાસ પ્રસ્તાવથી ચિંતિત નથી જણાઈ રહી. કારણકે લોકસભામાં વિરોધ પક્ષની તુલનામાં કેન્દ્ર સરકાર પાસે બહુમતિ છે. અવિશ્વાસ પ્રસ્તાવ પર ચર્ચાની તારીખ નક્કી થયા બાદ હવે સૌની નજર એ પાર્ટીઓ ઉપર મંડાયેલી છે જે NDA સરકારમાં સહયોગી પક્ષ હોવા છતાં સરકારને આંખ દેખાડી વારંવાર ડરાવી રહી છે. જોકે શિવસેનાએ જણાવ્યું છે કે, તે કેન્દ્ર સરકારની સાથે છે.